
LATVIJAS   REPUBLIKAS   MINISTRU   KABINETS
2006. gada   22.augustā Rīgā
Noteikumi Nr. 688 (prot. Nr. 43      2 6.§)


Valsts aģentūras "Latvijas Akadēmiskā bibliotēka" nolikums
Izdoti saskaņā ar
Publisko aģentūru likuma
8.panta trešo daļu
I. Vispārīgie jautājumi
1. Valsts aģentūra "Latvijas Akadēmiskā bibliotēka" (turpmāk - bib​liotēka) ir izglītības un zinātnes ministra pārraudzībā esoša valsts pārvaldes iestāde. Izglītības un zinātnes ministrs bibliotēkas pārraudzību īsteno ar Izglī​tības un zinātnes ministrijas starpniecību.
2. Bibliotēkas darbības mērķis ir piedalīties valsts politikas bibliotēku jomā īstenošanā, sniedzot nepieciešamos bibliotēku un informācijas pakalpoju​mus, kā arī nodrošināt:
2.1. nacionālās literatūras krājuma veidošanu;
2.2. Nacionālā bibliotēku krājuma veidošanu visās zinātņu nozarēs.
II. Bibliotēkas funkcijas, uzdevumi un tiesības
3.
Bibliotēkai ir šādas funkcijas:
3.1. uzkrāt, sistematizēt, kataloģizēt, bibliografēt un saglabāt pasaules kul​tūras mantojumu - iespieddarbus, elektroniskos izdevumus, rokrakstus un citus dokumentus -, kā arī nodrošināt šīs informācijas publisku pieejamību un izman​tošanu;
3.2. veicināt Latvijas tautsaimniecības nozarēs nodarbināto personu pro​fesionalitāti un izglītojamo efektīvu zināšanu apguvi, nodrošinot viņus ar kvalitatīvu (pilnīgu, precīzu un nenovēlotu) informāciju, kā arī apmācīt attiecīgo informācijas resursu izmantošanā;
3.3. veidot nozaru bibliogrāfiskos resursus, kas ir nacionālās bibliogrāfijas sastāvdaļa;

3.4. konsultēt augstskolu, zinātnisko iestāžu un organizāciju bibliotēkas un sniegt tām metodisko palīdzību.
4.
Lai īstenotu noteiktās funkcijas, bibliotēka veic šādus uzdevumus:
4.1. komplektē bibliotēkas krājumu;
4.2. sadarbojas ar citām Latvijas bibliotēkām bibliotēku krājumu kom​plektēšanā, kā arī izstrādā priekšlikumus vienotai bibliotēku krājumu komplek​tēšanas politikai;
4.3. veido nacionālās literatūras krājumu un nodrošina tā izmantošanu un saglabāšanu;
4.4. izmantojot Latvijas un starptautisko starpbibliotēku abonementu un dokumentu piegādes centru pakalpojumus, nodrošina pieeju materiāliem, kuru nav bibliotēkas krājumā;
4.5. nodrošina bibliotēkas krājuma apstrādi, atklājot tā saturu un veidojot bibliotēkas elektronisko katalogu, kā arī sagatavo bibliogrāfiskos rādītājus, sarakstus un aprakstus, izmantojot datu elektroniskās apstrādes tehnoloģijas;
4.6. veic pētījumus bibliotēku zinātnes, bibliogrāfijas, grāmatniecības un informācijas tehnoloģiju nozarē;
4.7. veido informācijas resursus - datu bāzes, kartotēkas un laikrakstu un žurnālu tematisku rakstu kopijas;
4.8. piedalās Nacionālā kopkataloga un vienotas lietotāju datu bāzes veidošanā;
4.9. atbilstoši kompetencei organizē izglītības, zinātnes un kultūras pasākumus un piedalās tajos;
4.10. piedalās Latvijas un ārvalstu bibliotekāru un bibliotēku apvienību un asociāciju darbā;
4.11. izstrādā bibliotēkas lietošanas noteikumus un ar Izglītības un zinātnes ministrijas starpniecību iesniedz apstiprināšanai Ministru kabinetā;
4.12. veic citos normatīvajos aktos, kas regulē bibliotēkas darbību, noteiktos uzdevumus.
5.
Bibliotēkai papildus tiesībām, kas noteiktas citos bibliotēkas darbību
regulējošajos normatīvajos aktos, ir šādas tiesības:
5.1. ievērojot normatīvajos aktos noteiktos ierobežojumus, saņemt no fiziskajām un juridiskajām personām bibliotēkas uzdevumu veikšanai nepiecie​šamos datus un informāciju;
5.2. saņemt ziedojumus, dāvinājumus, ārvalstu finanšu palīdzību, piedalīties projektu konkursos, lai piesaistītu finanšu līdzekļus;
5.3. atbilstoši kompetencei sadarboties ar valsts un pašvaldību institūcijām, nevalstiskajām organizācijām, privātpersonām, kā arī starptautiskajām institūcijām;
5.4. iekasēt maksu par bibliotēkas sniegtajiem publiskajiem pakalpojumiem atbilstoši normatīvajos aktos noteiktajā kārtībā apstiprinātajam bibliotēkas sniegto maksas pakalpojumu cenrādim;

5.5. bibliotēkas lietošanas noteikumos noteiktā apmērā iekasēt nokavējuma naudu un saņemt atlīdzību par sabojātiem, noteiktā laikā vai vispār neatdotiem iespieddarbiem un citiem dokumentiem, kas izsniegti bibliotēkas lietotājam.
III.
Bibliotēkas pārvalde un struktūra
6. Bibliotēkas darbu vada bibliotēkas direktors. Bibliotēkas direktors veic Publisko aģentūru likumā un Valsts pārvaldes iekārtas likumā noteiktās tiešās pārvaldes iestādes vadītāja funkcijas.
7. Bibliotēkas direktors ir tiesīgs veidot teritoriālās struktūrvienības šajos noteikumos paredzēto funkciju veikšanai. Bibliotēkas struktūrvienības kompetenci nosaka bibliotēkas direktors.
IV.
Bibliotēkas konsultatīvā padome
8. Lai veicinātu valsts pārvaldes institūciju sadarbību bibliotēku un informācijas pakalpojumu jomā bibliotēkas kompetencē esošajos jautājumos, izglītības un zinātnes ministrs izveido bibliotēkas konsultatīvo padomi (turpmāk - konsultatīvā padome).
9. Konsultatīvā padome darbojas saskaņā ar konsultatīvās padomes nolikumu. Nolikumu apstiprina izglītības un zinātnes ministrs.
10.
Konsultatīvajai padomei ir šādi uzdevumi:
10.1. sniegt priekšlikumus par bibliotēkas vidēja termiņa attīstības stratēģijas īstenošanu un bibliotēkas darbības pilnveidošanu;
10.2. sniegt priekšlikumus par bibliotēkas krājuma veidošanas politiku.
11.
Konsultatīvās padomes darbu materiāltehniski nodrošina bibliotēka.
V. Bibliotēkas manta un finanšu līdzekļi
12. Bibliotēka rīkojas ar tās valdījumā esošo valsts mantu un mantu, kuru bibliotēka iegādājusies savas darbības nodrošināšanai, saskaņā ar normatīvajiem aktiem un pārvaldes līgumu. Pārvaldes līgums tiek slēgts starp izglītības un zinātnes ministru un bibliotēkas direktoru.
13. Bibliotēkas finanšu līdzekļus veido:
13.1. valsts budžeta dotācija no vispārējiem ieņēmumiem;
13.2. ieņēmumi par bibliotēkas sniegtajiem maksas pakalpojumiem un citi pašu ieņēmumi;
13.3. ziedojumi, dāvinājumi;

14.
Bibliotēka Likumā par budžetu un finanšu vadību noteiktajā kārtībā ar
finanšu ministra atļauju ir tiesīga ņemt aizņēmumus un uzņemties garantijas.
Pirms finanšu ministra atļaujas saņemšanas minētajiem darījumiem bibliotēka
sagatavoto dokumentāciju saskaņo ar Izglītības un zinātnes ministriju.
VI. Bibliotēkas darbības tiesiskuma nodrošināšana un gada pārskata sniegšana
15. Bibliotēka normatīvajos aktos noteiktajā kārtībā sagatavo gada pārskatu par tās darbību un finanšu resursu izlietojumu.
16. Bibliotēkas darbinieku faktisko rīcību Administratīvā procesa likumā noteiktajos gadījumos, kā arī administratīvos aktus var apstrīdēt, iesniedzot attiecīgu iesniegumu bibliotēkas direktoram. Bibliotēkas direktora lēmumu var pārsūdzēt tiesā.
17. Bibliotēkas direktora faktisko rīcību Administratīvā procesa likumā noteiktajos gadījumos, kā arī administratīvos akrus var apstrīdēt Izglītības un zinātnes ministrijā, iesniedzot attiecīgu iesniegumu bibliotēkas direktoram. Izglītības un zinātnes ministrijas lēmumu var pārsūdzēt tiesā.

